秋風悲
作者：徐集孫
朝代：宋

paragraphs: 秋風悲，秋風悲，秋風悲兮落葉飛。
豪家不識秋風悲，杯酒暖熱兒女嬉。
秋風悲，秋風悲，秋風悲兮隴穗萎。
田舍不識秋風悲，腰鎌收刈雞豚肥。
秋風悲，秋風悲，秋風悲兮塞角吹。
戍人不識秋風悲，只願封侯不顧死，棗紅十載忘歸期。
秋風悲，秋風悲，秋風最可悲兮。
江流滔滔，禾黍離離，爲此悲者其知誰。